Tipos

Tipos (od 30. júna 2005 TIPOS, národná lotériová spoločnosť, a. s.) je štátna stávková kancelária licencovaná na území Slovenska, ktorej 100% akcionárom je Ministerstvo cestovného ruchu a športu Slovenskej republiky. Tipos prevádzkuje číselné lotérie, internetové hry tvoriace štátnu lotériu a iné hazardné hry.

TIPOS je prevádzkovateľ štátnej lotérie podľa zákona č. 30/2019 Z.z. o hazardných hrách a o zmene a doplnení niektorých zákonov v znení neskorších predpisov.

S účinnosťou od 1. februára 2024 došlo k zmene zákonom a teda i k zmene zástupcu akcionára TIPOSu (ktorým dovtedy bolo Ministerstvo financií), pričom od tohto dátumu je jediným akcionárom Ministerstvo cestovného ruchu a športu.

 História 
Spoločnosť bola založená zakladateľskou zmluvou podpísanou dňa 11. decembra 1992 a vznikla zápisom do obchodného registra Okresného súdu Bratislava I dňa 28. januára 1993 so základným imaním 4 mil. Sk.

V roku 2022 mal Tipos zisk vyše 24 miliónov eur, tržby presiahli 1,2 miliardy eur. V roku 2023 mal zisk 24,6 miliónov eur a tržby 1,39 miliardy eur.

 Generálnymi riaditeľmi Tiposu boli: 
 JUDr. Ing. Peter Deďo (od: 01.12.2023 - 12.03.2025)
 Mgr. Oliver Felszeghy MBA  (od: 26.01.2023 - 30.11.2023)
 Ing. Marek Kaňka (od: 23.04.2020 - 15.6.2022)
 Ing. Ján Barczi (od: 12.02.2015 do: 28.11.2019)
 PhDr. Ladislav Kriška (od: 03.09.2012 do: 12.11.2014)
 JUDr. Ing. Miloš Ronec (od: 29.09.2010 do: 12.04.2012)
 Ing. Stanislav Žiačik (od: 02.08.2010 do: 29.09.2010)
 Ing. Peter Kapusta  (od: 21.11.2006 do: 09.08.2010)
 Ing. Stanislav Žiačik (od: 05.12.2002  do: 20.11.2006)
 Ing. Jozef Sokira, CSc. (od: 07.12.1998 do: 04.12.2002)
 Vincent Dubeň (od: 30.08.1995 do: 03.06.1996)
 Ing. Richard Frimmel  (od: 23.09.1994 do: 29.08.1995)

 Kritika 

 Lemikon 
Súdny spor medzi Tiposom a schránkovou spoločnosťou Lemikon Limited siaha ešte do roku 2000, kedy česká spoločnosť Športka zažalovala Tipos za neoprávnené používanie ochranných známok Športka, Šanca a Mates a taktiež za neoprávnené využívanie know-how. Neskôr spor za Športku prebrala vtedy cyperská firma Lemikon za nešpecifikovaných okolností. Tipos sa mal zdržať ďalšieho požívania know-how a ochranných známok, ale tiež ako náhradu ujmy vyplatil peňažné plnenie vo výške 33 mil. eur. K tejto sume mali byť prirátané aj vysoké úroky z omeškania. Krajský súd v Bratislave v roku 2007 zaviazal Tipos uhradiť sumu vo výške 1,003 mld. slovenských korún (čo bolo vtedy 33 mil. eur). Potom Najvyšší súd SR (NS) v auguste 2008 rozhodol, že Tipos má zaplatiť Lemikonu odškodnenie vo výške takmer 2 miliardy slovenských korún (66 miliónov eur). Minister financií Ján Počiatek mohol v auguste 2008 ešte požiadať generálneho prokurátora  Dobroslava Trnku, aby podal mimoriadne dovolanie, ktoré by vykonanie rozsudku zvrátilo, tak ako sa to stalo v prípade Duckého zmeniek. Minister túto možnosť nevyužil a v novembri 2008 v úplnej tajnosti schválil dohodu s Lemikonom, o ktorej sa verejnosť dozvedela až po tom, čo v prvej splátke už Lemikon dostal 483 miliónov korún (čo bolo 13 až 16 miliónov Eur). Pobúrenie verejnosti spôsobilo, že vláda vtedy za pár hodín pripravila novelu, ktorou dala generálnemu prokurátorovi právo pozastaviť vykonateľnosť súdneho rozhodnutia. Vďaka tomu zvyšok dvojmiliardovej sumy zostal na Slovensku. Počiatek s Trnkom prezentovali potom celú kauzu tak, že zachránili štátu jeden a pol miliardy korún. 

Tipos uspel v tomto takmer 20-ročnom súdnom spore so spoločnosťami Lemikon Limited a Five X (v konkurze) až v auguste 2019. V čase, keď už bolo zrejmé, že nový rozsudok vyznie s veľkou pravdepodobnosťou v prospech Tiposu, spoločnosť Lemikon oznámila, že sa sťahuje z Cypru do Panamy. 

Kľúčovým v celej kauze bol najmä rozsudok Najvyššieho súdu SR z roku 2019, ktorým sa zamietla žaloba spoločnosti Lemikon a bola jej uložená povinnosť nahradiť Tiposu trovy celého súdneho konania. Rozsudok Najvyššieho súdu SR z roku 2019 napadol Lemikon dovolaním a neskôr aj ústavnou sťažnosťou, výsledok sporu ostal nezmenený a víťazstvo Tiposu sa potvrdilo. V roku 2021 Ústavný súd SR odmietol ústavnú sťažnosť spoločnosti Lemikon a tá sa potom rozhodla využiť aj poslednú možnosť - sťažnosť na Európsky súd pre ľudské práva. Ani v konaní pred Európskym súdom pre ľudské práva v roku 2022 však Lemikon neuspel. Tento verdikt predstavuje dočasnú bodku za sporom. 

Tipos totiž napadol aj vyplatenie prvej splátky v roku 2008 súdnou žalobou a koncom roku 2024 mu dal za pravdu Mestský súd Bratislava III. Podľa právoplatného rozsudku má Lemikon zaplatiť Tiposu 13 miliónov eur aj s úrokmi. Lemikon sa však zatiaľ nepodarilo kontaktovať. Počiatek pôvodne čelil trestnému stíhaniu a hrozil mu dlhoročný trest, ale po vládnej novele trestných kódexov v roku 2024 je jeho prípad premlčaný.

Otázka kto je za firmou Lenikon zostala otvorená.

 Legalizáciu príjmov z trestnej činnosti 
26. novembra 2019 polícia obsadila budovu Tiposu v Bratislave a zatkla šéfa štátnej akciovky Jána Barcziho a aj šéfa IT oddelenia v súvislosti s vyšetrovaním prania peňazí na stávkových účtoch Tiposu.  Cez fiktívne hráčske kontá si „hráči“ medzi sebou mohli prelievať peniaze bez toho, aby skutočne hrali hazardné hry, čím mohli legalizovať peniaze z trestnej činnosti či kryť poskytovanie úplatkov.

 Netransparentná reklama 
Tipos zaplatil za reklamu v golfových rezortoch Penati v Šajdíkových Humenciach pri Senici a Golf Resort v Skalici vyše 35-tisíc eur. Objednávka bývalého vedenia Tiposu z februára 2019 platila na osem mesiacov reklamných služieb. Informáciu o tom, kde končia peniaze na webe Tiposu nenájdete. Reklamu v golfových areáloch si neobjednal priamo ale na základe zmluvy s mediálnou agentúrou Unimedia. Jej vlastníci pritom patria medzi spolumajiteľov rezortov, ktoré Tipos podporuje, a radia sa medzi najbohatších Slovákov.

 Fantómový poradca 
Milan Čuba zarábal v Tipose tisíce eur mesačne ako jeden z dvoch poradcov riaditeľa Jána Barcziho, pričom ostatní zamestnanci ho pritom nikdy nevideli. Keď v novembri 2019 vrazili kukláči do budovy štátnej akciovky, údajný poradca dal náhle výpoveď. „Ako generálnemu riaditeľovi v skutočnosti radil a či jeho zamestnanie nebolo len formálne na papieri, teraz prešetruje polícia,“ uviedol portál aktuality.sk, s tým, že podľa jeho zistení sa Čuba pred vyšetrovateľom priznal, že tip na pracovné miesto v Tipose dostal od Andreja Danka, ktorý bol v tejto veci v júli 2020 vypovedať na polícii.

 Referencie 

 Externé odkazy 
 Oficiálna stránka spoločnosti Tipos

Kategória:Stávkové spoločnosti na Slovensku
Kategória:Hazardné hry